一班聖保羅男女中學嘅舊生、學生同教職員早前寫咗封公開信畀立法會議員梁美芬,指身為聖保羅校友嘅佢建議成立「監察罷課關注組」,又話罷課學生係「集體進行違法行為」,批評佢打壓學生喺自由社會發表意見嘅權利。事隔十日,梁美芬回應番封公開信,話班校友打壓佢嘅言論自由喎。
梁美芬尋日喺社交平台貼文作出回應,話喺佢印象入面,從來都冇人好似今次咁,恃住自己認為啱嘅政見去打壓其他校友嘅言論自由,試圖令同自己唔同政見嘅校友噤聲,佢希望同學可以實踐言論自由嘅真諦,尊重他人嘅言論自由喎。
佢要求教育局同學校要保護未成年同學,唔可以縱容罷課,畀政治破壞校園學習寧靜。佢又話有啲學生對自己國家存在嚴重偏見同敵意,令人痛心,又叫仲讀緊書嘅師弟妹去內地城市行吓,唔好帶着偏見去睇問題,要感受同觀察國家嘅最新發展,相信佢哋會更愛自己嘅國家喎。